**ТЕЗИСИ НА ПРАКТИЧЕСКО УПРАЖНЕНИЕ № 10**

**/четвърто упражнение за трети курс/**

**ЗА редовно занятие и САМОСТОЯТЕЛНА ДИСТАНЦИОННА ПОДГОТОВКА ПО**

**„ОБЩА МЕДИЦИНА”**

**ЗА СТУДЕНТИ ОТ МУ – ПЛЕВЕН, РЕДОВНО ОБУЧЕНИЕ, СПециалност**

**„МЕДИЦина”**

**ТЕМА: „СЕМЕЙСТВОТО – ОСНОВНА ЕДИНИЦА В РАБОТАТА НА ОПЛ – СЪЩНОСТ, МОРФОЛОГИЯ И ДИНАМИКА НА СЕМЕЙСТВОТО. ВИДОВЕ СЕМЕЙСТВА.”**

**Гр. Плевен**

**2020 год.**

**ЦЕЛ: Студентите да осъзнаят, че за да изпълни задачите на консултацията в Общата практика и да реши проблемите на пациента по най-подходящия за него начин, Общопрактикуващият лекар, трябва да познава добре семействата на своите пациенти, с техните специфични характеристики и да се съобразява с тях при вземане на решение.**

**ЗАДАЧИ:**

1. **Да осъзнаят необходимостта от знания за семейството в Общата практика**
2. **Да разберат специфичните характеристики на семейството, които го отличават от другите социални групи**
3. **Да познават физиологията и морфологията на семейството**
4. **Да разберат значението на динамиката на семейството за работата на ОПЛ**

**ПЛАН НА ЗАНЯТИЕТО**

1. **Необходимост от знания на ОПЛ за семейството**
2. **Определение на семейството – характеристики, отличващи го ог останалите социални групи**
3. **Физиология и морфология на семейството**

**А) основни функции и дейности на семейството**

**Б) структура на отношенията в семейството**

**4. Типология на семейството – видове семейства**

**5. Динамика на семейството – фази в развитието на семейството по СЗО и Дювал**

**6. Характеристики на съвременното българско семейство – тенденции в развитието му**

**МЕТОДИ НА ОБУЧЕНИЕ:**

1. **Запознаване с теоретичните постановки**
2. **Дискусия**
3. **Работа в малки групи**

2020 год. **Сектор**

Гр. Плевен „Обща медицина”

**Теоретична част**

**Работа на ОПЛ със семейството на пациента. Семейството в общата практика - характеристики**

Същността на Семейната медицина, за разлика от другите дисциплини, е в това, че семейството се възприема като пациент, като едно цяло, като един организъм със свой жизнен цикъл и функции. Отделните членове на семейството се нуждаят един от друг, влияят си един на друг и са взаимнозависими. Семейният лекар се интересува не само от болния член в даденото семейство като пациент, но и от междуличностните взаимоотношения вътре в семейството, от психоклимата на това семейство. Семейството има важна роля в протичането и изхода на заболяване на своите членове. Покрай болния могат да страдат и останалите. Те могат да предизвикат заболяване, да алтерират лечение, да подпомогнат оздравяването или да навредят. Грижата за хронично болните, за възрастните, за инвалидите, за терминално болните са проблеми, засягащи всички членове на семейството и лечението само на един от тях не може да реши здравния проблем на даденото семейство. Всички членове на семейството могат да избират и да се обслужват от един общопрактикуващ лекар, който затова е наречен “семеен лекар”. Диагностицирането и отстраняването на здравните проблеми на индивидите става в контекста на техните семейства.

**Защо са необходими знания на ОПЛ за семейството?**

* Семейството е *основна единица в практиката* на семейния лекар.
* Семейството е *основна жизнена среда на човека*, поради което проблемите на неговото здраве не могат и не трябва да се разглеждат откъснато от него.
* Всяко семейство има свои *специфични характеристики*, традиции и навици, които имат определящо значение за здравето на всеки един от членовете му.
* Семейството е благодатен *модел за изучаване триединната същност на здравето: биологична, психична и социална*.
* Семейната среда често пъти е *етиологичен фактор* за някои заболявания.
* Семейството – като микросоциална среда със своите специфични характеристики – има решаваща роля по отношение на:
  + диференцираната *профилактика на заболяванията*;
  + грижите з*а опазване здравето на здравите;*
  + *ограничаване на хроничната и дегенеративната патология;*
  + *ранното откриване на заболяванията* и правилното им лечение.
* В различните фази от своето развитие *всяко семейство има специфични здравни проблеми*, което определя и твърде различни по характер потребности от здравни грижи.
* Семейството оказва своеобразно *влияние върху протичането и изхода на заболяването* на всеки свой член.
* Семейството може да бъде *пръв помощник на ОПЛ* при решаване здравните проблеми на всеки негов член, ако лекарят познава и се съобразява със специфичните особености на семейния организъм.
* Семейството е *първичната среда*, в която се зараждат, формират и развиват *здравните пролеми на общността.*

**І. Определение за семейство:**

В литературата съществуват различни определения за семейството в зависимост от това, кои функции се възприемат като водещи. Според *Аристотел* семейството e „най-малката клетка на обществото”, в която се отразяват всички негови особености и тенденции на развитие, но заедно с това то запазва известна автономност, известна свобода на развитие и функциониране.

Според определението на *Харчев* (1979) семейството се определя като „малка социална група с исторически определена организация, членовете на която са свързани с брачни или родствени отношения, с общност на бита и взаимна морална отговорност и социална необходимост, обусловена от потребностите на обществото от физическо и духовно възпроизводство на населението”.

Според *ООН* “ семейството е група хора, свързани с родство, съвместно преживяване и имащи общ бюджет”, а според *СЗО* семейството се определя като “единица за отглеждане, в която освен родители и деца, се групират под един покрив различни поколения, намиращи се в кръвни или брачни връзки, или без особени връзки.”

Според R. *Rakel,* “семейството е малка социална система, състояща се от индивиди – свързани един с друг биологически или по силата на силно емоционално влечение и лоялност – които представляват постоянно домакинство и съществуват десетилетия. Членовете постъпват в семейството чрез раждане, осиновяване или брак и напускат при смъртта си; следователно ролите на членовете се променят с времето.”

Според *Huygen* семейството трябва да се разглежда по-широко от съпружеска двойка с деца. Използва се за всяка малка група, в която хората живеят, хранят се, спят заедно, независимо от състава, формата или името, което групата може да има. Тази малка група има свое общо минало и бъдеще, въпреки че може да са с ограничена продължителност.

Всяко семейство се характеризира със свои *специфични характеристики:*

* Наличие на брачна или родствена връзка между членовете;
* Отношения, изградени на емоционална основа;
* Общност на бита;
* Динамика – развитие и промяна в числеността;
* Общ семеен бюджет;
* Разрастване отвътре, чрез раждане;
* Общо минало, настояще и в повечето случаи бъдеще.

**ІІ. Физиология на семейството (функции):**

Семейството изпълнява множество и разнообразни функции, които оказват както позитивно, така и негативно въздействие върху здравето на неговите членове.

**1.** **Физическо и духовно възпроизводство на човека:**

- *репродуктивна функция* – семейството е единствената социална група, която се разраства предимно отвътре, чрез раждането на децата като по този начин се поддържа биологичната непрекъснатост на обществото.

- *възпитание и формиране на бъдещата личност* – чрез възпитанието семейството предава своето духовно наследсво. Извън семейството се обръща внимание и на други групи и институции като училището, улицата, но водеща роля за формирането на личността и нейното възпитание има семейната среда.

- *начална социализация на подрастващите* – в семейството се осъществява подготовката на децата за самостоятелен живот, формирането на личността, нейната ценностна ориентация. Семейството осъществява морална подкрепа на своите членове.

**2. Интимна функция –** семействотоудовлетворява емоционалните потребности на индивидите, техните потребности от интимен съвместен живот, осигурява емоционалното равновесие като по този начин предпазва от дезинтеграция на личността.

**3. Икономическа и управленческа функция –** семейството осигурява производството на средствата за живот за своите членове, управление на семейния бюджет, организацията и разпределението на отговорностите в семейството.

**4. Рекреативна функция –** семейството осигурява б*иологичното оцеляване* на своите членове /храна, дрехи, топлина, подслон/. За подддържане и опазване на здравето на отделните му членове, много важни са създадените здравни традиции в семейството, дейностите по формиране на здравни навици и здравословен начин на живот. Семейството трябва да осигурява на членовете си уют и спокоен отдих, чувството на принадлежност, усещането за значимост, че си необходим на някого. Когато някой от членовете на дадено семейство е приел ролята на болен, останалите членове грижейки се за него и с тяхната подкрепа ще допринесат за мобилизиране на съпротивителните му сили срещу заболяването и ще ускорят оздравителния процес.

**5. Комуникативна функция –** членовете в дадено семейство общуват помежду си, отнасят се с разбиране, вживяване, емпатия към проблемите на другия, обсъждат заедно проблемите и търсят общи решения на основата на взаимни компромиси, уважавайки мнението и достойнството на останалите.

**6. Регулативна функция –** в семейната среда се формират социалните норми, предписания, критерии и образци на поведение, които регулират отношенията на неговите членове вътре и извън семейството.

**В зависимост от степента на изпълнение на семейните функции, то се разделя на:**

* **Функциониращо семейство**

**-** оптимално

**-** компетентно функциониращо, но “наранено” семейство

* **Нефункциониращо семейство**

**-** остро нефункциониращо семейство

**-** “хаотично” семейство

**Характеристиките на “здравото” функциониращо семейство са:**

* споделена власт;
* флексибилна, гъвкава организация на живот в семейството;
* развитие на активни механизми за справяне с проблемите;
* развитие на способности за алтернативни решения при възникнали проблеми;
* постигане на консенсус;
* развитие на много и различни контакти вътре и извън семейството;
* подкрепа и стимулиране на личното развитие;
* поощряване и развитие на самостятелността.

„Здравото” семейство се характеризира със своята *сплотеност,* която е важен показател за стабилността на семейството и степен на изпълнение на неговите функции. Семействата се разделят на *сплотени*, *полусплотени* и *несплотени*.

Успехът на едно семейство зависи от степента на изпълнение на ролевите функции и психоклимата. При неадекватно изпълнение на основните функции се стига до възникването на **“семейни проблеми”,** които от своя страна пораждат здравни проблеми на неговите членове.

**ІІІ. Морфология на семейството*:***

**Различават се три основни типа структура (морфология) на семейството:**

* + ***Авторитарна структура*** – твърдо подчиняване на жената на мъжа и строга дисциплина във взаимоотношенията между родители и деца.
  + ***Демократична структура***– равно участие на двамата съпрузи във вземането на решения, в доброволното разпределение на задълженията и възпитанието на децата.
  + ***Либерална структура***– мъжът или жената действат самостоятелно, като даже не съгласуват своите решения, може да съществува фактическо, а не юридическо семейство /т.нар. съжителстване без брак/, но бащата припознава родените деца, полага грижи за тяхното отглеждане, при невъзможност за по-нататъшно съжителстване двойката се разделя по взаимно съгласие без да се стига до услугите на съда.

**ІV. Типология на семейството– видове семейства*:***

**1.** *По структура на родствените връзки семейството се разделя на:*

* + **Просто /нуклеарно/ -** състои се отродители и деца
  + **Сложно /разширено/ -** състои се от родители, деца и други родственици от няколко поколения

**2.** *Според наличие или отсъствие на ядрото /двамата съпрузи/ семейството бива:*

* **Пълно –** наличие на семейно ядро / двама съпрузи и деца/
* **Непълно –** семейство без един родител, един родител с дете, семейство без деца

**3.** *По формата на брак семейството се дели на:*

* **Моногамно**
* **Полигамно**

**4.** *Според водещата роля семейството се разделя на:*

* **Матриархат –** жената е с водеща роля и основната й задача е да се грижи за поколението и домакинството.
* **Патриархат –** бащата осигурява необходимите средства за преживяване на семейството.
* **Съвременно семейство** с изравнен социален статус и отговорности и на двата пола.

Семействата могат да бъдат класифицирани и в зависимост от:

* Възраст на съпрузите /млади до 30 годишна възраст/
* Продължителност на брака
* Брой деца и тяхната възраст /бездетни, малодетни, многодетни/
* Брой поколения в семейството

**V. Динамика на семейството (Фази в развитието на семейството):**

Условно всяко семейство има свое начало и край, като последователно преминава през различни етапи, които съставят неговия жизнен цикъл. През всеки етап на жизнения цикъл съществуват определени рискове за здравето на членовете на семейството и съответно се изисква от общопрактикуващия лекар да извършва различни типове действия за тяхното отстраняване.

**ЖИЗНЕН ЦИКЪЛ НА СЕМЕЙСТВОТО (по СЗО):**

|  |  |  |
| --- | --- | --- |
| **Фаза на семейния цикъл** | **Начало на фазата** | **Край на фазата** |
| **І Създаване** | Женитба | Раждане на първото дете |
| **ІІ Разрастване** | Раждане на първо дете | Раждане на последното дете |
| **ІІІ Пълно разрастване** | Раждане на последно дете | Първото дете напуска дома |
| **ІV Намаляване** | Първото дете напуска дома | Последното дете напуска дома |
| **V Пълно намаляване** | Последното дете напуска дома | Единият съпруг умира |
| **VІ Разпадане** | Единият съпруг умира | Преживелият съпруг умира |

**ЖИЗНЕН ЦИКЪЛ НА СЕМЕЙСТВОТО (по Дювал, 1977):**

1. **Новобрачна двойка** (без деца);
2. **Раждане на децата (възрастта на най-голямото дете от раждане до 30 месеца);**
3. **Предучилищна възраст на децата** (възраст на най-голямото дете от 30 месеца до 6 години);
4. **Училищна възраст на децата** (възраст на най-голямото дете от 6 до 13 години);
5. **Тинейджърска възраст** (от 13 до 20 години);
6. **Семейство с деца - юноши** (децата напускат семейството);
7. **Родители на средна възраст** (“празно гнездо” до пенсиониране);
8. **Стареещи семейни членове** (пенсиониране до смърт на двамата съпрузи)**.**

**За целите на практическата работа на ОПЛ по-удобна е следната класификация на фазите в развитието на семейството:**

* **Начална –** избор на брачен партньор и сключване на брак.
* **Предродителска –** до раждането на първото дете.
* **Същинска родителска –** от раждането на първото дете до раждането на последното дете.
* **Следродителска –** след напускане на семейството от децата.

**VІ. Психологически здравни проблеми в семейството – генериране, алтериране, изява, протичене и лечение.**

* **СЕМЕЙСТВО И ЗДРАВЕ. МЕХАНИЗМИ ЗА ВЪЗДЕЙСТВИЕ НА СЕМЕЙСТВОТО ВЪРХУ ЗДРАВЕТО НА ЧЛЕНОВЕТЕ МУ**

ниво на  **индивидуално** степен на

хармония  **здраве** изпълнение

в семейните на ролевите

отношения функции

**семейно**

**здраве**

**Зависимости между индивидуалното и семейното здраве**

**Семейството и «семейното здраве» са основен фокус в дейността на общопрактикуващия лекар.** При формиране на «семейното здраве» от важно значение е изходното ниво на здраве на всеки един от членовете на семейството, което е фактор и предпоставка за подобряване или влошаване на индивидуалното здраве на всеки един от членовете на семейството Семейната среда може да бъде мощен източник на позитивни или негативни влияния върху здравето на здравите, така и на болнитe членове на семейството.

**СЕМЕЙСТВОТО ВЛИЯЕ ВЪРХУ ИНДИВИДУАЛНОТО ЗДРАВЕ ЧРЕЗ:**

* Генетични фактори /фамилна обремененост, генетично унаследяване на заболявания/.
* Типа, числеността, възрастово-половата структура и броя на поколенията в семейството.
* Индивидуалните, личностови и психобиологични особености на двамата съпрузи и останалите членове.
* Вида и организацията на дейностите в семейството.
* Хигиената и материалният бит на семейството.
* Характера на семейните отношения, определящи психоклимата в семейството.
* Утвърденият стил и начин на живот в семейството.
* Адекватността в изпълнение на семейните роли.
* Организацията на храненето и отдиха.
* Здравната и сексуална култура.
* Създадените традиции в семейството.
* Наличие на стресови ситуации: безработица, развод, смърт, инвалид, алкохолик, хронично болен с тежка прогноза.

**ВЛИЯНИЕ НА СЕМЕЙНАТА СРЕДА ВЪРХУ ЗДРАВЕТО НА ЗДРАВИТЕ СИ ЧЛЕНОВЕ:**

**1.**Семейството **укрепва и опазва** здравето на здравите си членове чрез организиране на дейности, осигуряващи:

* + рационално и балансирано хранене
  + оптимален режим на труд и отдих
  + активно оползотворяване на свободното време, на летния отдих
  + непоносимост към вредни привички
  + формиране на здравните навици и традиции
  + здравно възпитание на подрастващите и формиране на активна здравна позиция
  + утвърждаване на здравословен стил и начин на живот
  + хармонични взаимоотношения, благоприятен психоклимат и атмосфера на разбирателство и спокойствие

**2.**Семейството **засрашава и влошава** здравето на здравите си членове:

* като непосредствен фактор за възникване на заболявания: наследствени заболявания, вродени аномалии, семейно-битови наранявания.
* като предразполагащ фактор за появата на редица съвременни заболявания: хипертония, сърдечен инфаркт, язвена болест, неврози, психози.
* като преносител на заразни епидемии и неепидемични болести: остри инфекциозни заболявания; туберкулоза; болести, предавани по полов път.

**3.**Семейството **забавя или** **усложнява** лекуването на болния

**4.**Семейството **ускорява или подобрява** оздравяването на болния

**5.**Семейството **ускорява или забавя, улеснява или затруднява**  рехабилитацията на болния.

**СЕМЕЙСТВОТО И БОЛЕСТТА**

**При възникване на заболяване в семейството “боледува” не само болният негов член, а целият семеен организъм.**

**Болестта влияе върху семейството чрез:**

* намаляване физическите сили на заболелия, поради което той не може да изпълнява обичайните си роли в семейството
* променена психика на болния в резултат на заболяването
* промени в поведението на болния и поява на парадоксални реакции като гняв, завист, озлобление
* влошено финансово състояние на семейството особено при тежки и хронични заболявания и инвалидизиране
* редуциране или загуба на свободно време, тъй като останалите членове се ангажират с дейности по обгрижване на болния и поемане на неговите отговорности.
* нарушаване на нормалния ритъм на живот в семейството.

**СПРАВЯНЕ С БОЛЕСТТА В СЕМЕЙСТВОТО:**

оптимално

**функциониращо** възстановяване

изграждане **семейство** хармонията в

на **“справящо**  семейството

**се поведение”** преодоляване

на стреса подобряване,

oздравяване **БОЛЕСТ** на пациента

стресова

ситуация

нарушения в

липса на задълбочаване психоклимата

**“справящо се** на стреса (криза).

**поведение”** (дистрес)

влошаване

състоянието

**дисфункциониращо** на пациента.

**семейство**

поява на болест

и у друг член.

Като “справящо се поведение” се разглежда съвкупността от защитни и адаптационни механизми на семейството, които целят запазване на вътрешното му равновесие и бърза адаптивност към променената жизнена ситуация, каквато е и появата на болест. Към тях могат да бъдат отнесени:

* преразпределение на отговорностите в семейството;
* поемане на ролята, отговорностите и задълженията на болния член;
* осигуряване на необходимите условия за възстановяване на болния: диетична храна, медикаменти, спокойствие, уют, разбиране, емоционална подкрепа.

Когато стресът в семейството е продължителен и надхвърли ресурсите и възможностите на семейството за справяне с него, семейството изпада в криза. **“Семейството в криза” се** характеризира с:

* хаотично или дезорганизиращо поведение и мислене
* забавено, “ден за ден“ функциониране
* загуба на увереността
* поява на чувство за редуциране на възможността за избор
* загуба на автономността

**Въпроси:**

**Защо са нужни знания на ОПЛ за семейството на пациента?**

**Как влияе семейството върху здравето на членовете си?**

**Какви са функциите на семейството по отношение на членовете му?**

**Кой са фазите в развитието на едно семейство според СЗО и за целите на работа на ОПЛ?**

**Какви са видовете семейства и кои са застрашени от медицинска гледна точка?**

**Задачи:**

Направете теста за Вашето семейство и определете какви са отношенията в него и как те влияят върху здравето на отделните членове.

**Тест „Биополе в семейството**

**1.Описание:** Тестът е самооценъчен, съдържа 35 твърдения, които касаят взаимодействието в семейството. От изследваното лице се иска да оцени всяко твърдение, като определи дали то се отнася за него (съгласен) с отговор „да” или не (несъгласен) с отговор „не”.

**2. Инструкция:** *Предлагаме Ви 35 твърдения, отнасящи се до семейните взаимоотношения. От вас се иска, след като се запознаете с всяко твърдение, да определите дали сте съгласен с него, т.е. отнася ли се то за Вашето семейство, като отговорите с „да” или не сте съгласен с него, като отговорите с „не”. Резултатите впишете в предоставената бланка за отговори.*

**3. Въпросник:**

(1) Нашето семейство е много задружно.

(2 В нашето семейство е прието в събота и неделя да закусваме и обядваме всички заедно.

(3) Присъствието на някой (някои) членове на семейството обикновено ме изважда от равновесие.

(4) В домът си се чувствам особено уютно.

(5) В живота на нашето семейство има обстоятелства, които много дестабилизират отношенията ни.

(6) Най-добре си почивам в домашна обстановка.

(7) Ако в нашето семейството се случи кавга, то много скоро всички забравят за нея.

(8) Някои навици на членове от нашето семейството много ме дразнят.

(9) С пълно основание мога да кажа: „Моят дом е моята крепост”.

(10) Посещението на гости в къщи, обикновено се отразява благотворно върху отношенията в семейството ни.

(11) В семейството ми има много неуравновесен човек.

(12) В семейството ми има най-малко поне един човек, който ще ме утеши, ободри, вдъхнови.

(13) В нашето семейство има член (членове) с много труден характер.

(14) В нашето семейство всички се разбират един друг.

(15) Забелязал (а) сте, че визитата на гости обикновено се съпровожда с малки или значителни конфликти в семейството.

(16) Когато за по-дълго отсъствам от дома си, преживявам носталгия и желание да се върна.

(17) Познатите, които идват на гости у нас, обикновено отбелязват спокойствието и разбирането в нашето семейство.

(18) От време навреме в нашия дом възникват шумни скандали.

(19) Домашната атмосфера често ми действа угнетяващо.

(20) В семейството си се чувствам сам и никому ненужен.

(21) В нашето семейство е прието да почиваме през лятото всички заедно.

(22) С трудните проблеми и предизвикателства обикновено се справяме колективно (напр. генерално почистване, подготовка за празник, работа на вилата и пр.)

(23) Членовете на моето семейство често пеят, свирят на музикални инструменти или просто танцуват заедно.

(24) В нашето семейство преобладава радостна и весела атмосфера.

(25) Обстановката в нашето семейство е по-скоро тягостна, тъжна и напрегната.

(26) Дразня се от това, че в нашето семейство всички или почти всички говорят на висок тон.

(27) В нашето семейство е прието да се извиняваме взаимно един на друг, когато някой допусне грешка или причини неудобство.

(28) На празниците в семейството ми обикновено е най-весело.

(29) В нашето семейство често е толкова дискомфортно, че не ми се иска да се прибирам в къщи.

(30) Често ме обиждат в къщи.

(31) Винаги ме радва подредеността и спретнатостта в нашия дом

(32) Когато се прибирам в къщи, често ме обладава такова състояние; не искам да виждам и да слушам никой.

(33) Отношенията в семейството ми е са много напрегнати.

(34) Аз зная кой и за какво в нашето семейство се чувства неуютно.

(35) Често ни посещават гости.

**4. Обработка на резултатите (ключ):**

Всеки правилен отговор, съвпадащ с ключа получава по 1 точка, както следва:

# „да” твърдения: 1, 2, 4, 6, 7, 9, 10, 12, 14, 16, 17, 21, 22, 23, 24, 27, 28, 31, 35;

# „не” твърдения: 3, 5, 8, 11, 13, 15, 18, 19, 20, 25, 29, 30, 32, 33, 34.

**5. Интерпретация на резултатите:**

Показателят *„характеристика на семейното биополе”* може да варира от 0 до 35 бал.

Устойчивото отрицателно биополе варира в диапазона от 0 до 8 точки. В този диапазон се намират съпрузи, които взимат решение за развод или определят своя съвместен живот като „труден”, „непоносим”, „кошмарен”

Неустойчивото или променливо биополе варира в диапазона от 9 до 15 точки. Тези показатели свидетелстват за наличие на частично разочарование от съвместния живот и наличие на напрежение във взаимоотношенията.

Неопределеното биополе варира в диапазона от 16 до 22 точки. Тук са налице някои смущаващи фактори, но като цяло в семейството преобладава позитивна енергия.

Устойчиво положително биополе варира в диапазона от 23 до 35 точки